作者：葛长庚
词牌/韵律：沁园春

paragraphs: 黄鹤楼前，吹笛之时，先生朗吟。
想剑光飞过，朝游南岳，墨篮放下，夜醉东邻。
铛煮山川，粟藏世界，有明月清风知此音。
呵呵笑，笑酿成白酒，散尽黄金。
知音。
自有相寻。
休踏破葫芦折断琴。
唱白苹红蓼，庐山日暮，西风黄叶，渭水秋深。
三入岳阳，再游湓浦，自一去优游直至今。
桃源路，尽不妨来往，时共登临。